Aase D. Madsen (DF), 1999-04-23:
Der ligger jo altså nogle beregninger.
Da Komgas eksisterede, lå der nogle beregninger om en rationaliseringsgevinst, som helt naturligt vil være i det omfang, når man sammenlægger de regionale selskaber.
Der vil altid være en rationaliseringsgevinst i det øjeblik, man ikke sidder med 20 - hvad hedder det - økonomiske ledelser; altså ved hele administrationen af gasselskaberne kan der naturligvis forekomme rationaliseringsgevinster.
Det er også det, man er i fuld gang med i øjeblikket: HNG og Midtnord, tror jeg det hedder, som repræsenterer 60 pct. af markedet, er jo i gang med at sammenlægge; de er jo netop i gang med at høste stordriftsfordelene. Jeg tror, at vi taler i hver sin retning, og et fælles handelsselskab kan da også være en fordel; alle muligheder er da åbne.
Dansk Folkepartis overordnede synspunkt på denne sag er, at forslaget er en underlig hybrid mellem finansministeren og miljø- og energiministeren. Det er, ligesom der ligger et skisma mellem finansministeren på den ene side og miljø- og energiministeren på den anden side. Vi ved ikke rigtig, hvad finansministeren har oppe i ærmet, for vi mangler jo en overordnet plan.
Hvad er planen for liberaliseringen af gasmarkedet?
Det er ligesom der arbejdes i to forskellige retninger.
Men derfor må vi da sige, at hvis det lykkes for finansministeren at overtage de regionale gasselskaber, så vil det være helt afgørende for Dansk Folkeparti, at det er som led i en privatisering.
Ligeledes vil det være helt overordnet for Dansk Folkeparti, at der ikke bliver sat nogen form for tommelskruer på de regionale gasselskaber for at gå ind.
Der kan jo være mange forskellige former for tommelskruer.
Der kan være 4. juli-aftalen, og der kan være aftalen om bundfradraget, som jo skal tages op, når EF-direktivet træder i kraft i sommeren år 2000.
Så vil jeg lige sige, at med hensyn til privatisering mener Dansk Folkeparti, at selv om der privatiseres, kan der jo stadig i strukturen indarbejdes regler for, hvorledes vi beskytter den lille gasforbruger.
Hvem skal i virkeligheden disse præmier tilfalde?
Der har jo været røster fremme om, at det er den enkelte forbruger, der skal have gavn af disse præmier, og ikke kommunerne.
Og så har jeg da hørt røster om, at i det tilfælde, det bliver kommunerne, så er Naturgas Syd måske ikke så interesseret i at sælge, som det har ligget i aftalen indtil nu. Så vil jeg lige sige, at Dansk Folkeparti mener, at det er en stor fejl, at der ved lovforslaget ikke er indarbejdet de økonomiske konsekvenser, som jo er udsendt til de regionale selskaber og til kommunerne.
De skal da selvfølgelig indarbejdes i lovforslaget.
Det står der ikke et ord om, og vi vil da meget gerne bede om, at det bliver gjort helt klart, hvilke økonomiske konsekvenser der ligger i dette lovforslag.
Dansk Folkeparti vil stille en lang række spørgsmål.
Som det også er blevet sagt af flere ordførere her, så ligger der rigtig mange ubesvarede spørgsmål i dette forslag.
Og hvis vi får nogle tilfredsstillende svar, kan det jo være, at Dansk Folkeparti i sidste ende kommer til at stemme for, fordi vi ved jo, at det giver en rationaliseringsgevinst at sammenlægge.
Det er der ingen tvivl om.
Vi ved, at på gasmarkedet er det de store drenge, der hersker, og derfor må vi selvfølgelig i Danmark skaffe naturgassen så billigt som muligt til vores forbrugere, og det gør vi selvfølgelig ved, at der sker en eller anden form for sammenlægning.
Hvis vi på en eller anden måde kan se, at det går i den retning, så kan det være, at Dansk Folkeparti er positivt over for lovforslaget.